**Eierstrategi for Mortenstua skole IKS**

Strategi for perioden 2016 - 2019

**21.10.15**

Innhold

[Innledning 2](#_Toc407709709)

[Eierstrategier overfor Mortenstua skole IKS 3](#_Toc407709710)

[Hensikt 3](#_Toc407709711)

[Kjernevirksomhet 3](#_Toc407709712)

[Forutsetninger 3](#_Toc407709713)

[Styringsprinsipper 4](#_Toc407709714)

[Økonomi 4](#_Toc407709715)

[Utvikling 5](#_Toc407709716)

# Innledning

Representantsmøte

Representantskapet for Mortenstua skole IKS vedtok 24.10.14 å nedsette et strategiutvalg for utarbeidelse av eierstrategi for selskapet:

*«Mortenstua IKS skal utarbeide en eierskapsstrategi for selskapet. Mortenstua IKS legger til grunn at arbeidet skal være sluttført innen utgangen av 3.kvartal 2015 for behandling på representantskapsmøte høsten 2015.*

*Mortenstua IKS ber om at dette skjer i regi av «Prosjekt Eierskap» på samme vilkår som prosjektet har vært drevet fram til 30.11.2014. Rådmannsgruppa i Indre Østfold er styringsgruppe for prosjektet og prosjekteier er Indre Østfold Regionråd. Det legges til grunn at Åsmund Kobbevik fortsetter som prosjektleder og at Vidar Østenby og Jan-Erik Fredriksen bistår prosjektleder i arbeidet på samme måte som tidligere.*

*For dette arbeidet betaler Mortenstua IKS kr. 98.000 som dekkes av selskapets driftsfond. (innarbeides i budsjett 2015)»*

Strategiutvalget

Strategiutvalget har bestått av

* Rådmann Tom Arne Tørfoss (Eidsberg)
* Virksomhetsleder skole, Mona Søbyskogen (Marker)
* Virksomhetsleder skole, Gunnar Aandstad (Askim),
* Styreleder Roar Høisveen
* Nestleder i styret Rita Sletner
* Daglig leder Heidi Lindemark
* Sekretær Åsmund Kobbevik (Prosjekt Eierskap)

Representantskapsleder Svein Olav Agnalt (Skiptvet) har ikke deltatt i strategiutvalget, men har blitt konferert underveis i prosessen.

Prosess

Strategiutvalget har møttes siden desember 2014. Følgende aktiviteter har inngått i arbeidet:

* 7 møter i strategiutvalget (4. og 18. desember, 16. januar, 12. mars, 21. april, 3. september og 21. oktober)
* Miniseminar (18. februar)
* 3 samarbeidsmøter med PPT (20. august, 3. september, 14. oktober)

Utkast til eierstrategi ble presentert i eiermøte 16. september.

Eierstrategiprosessen har ledet frem til utarbeidelse av et eierstrategidokument. Det er videre gjort et forarbeid og lagt en plan for utarbeidelse av en samarbeidsavtale mellom Mortenstua, PPT og skolevirksomhetene i eierkommunene.

Arbeidet har tatt opp i seg den eksterne ressursgjennomgangen av selskapet, som, parallelt med strategiarbeidet, har blitt gjennomført av Erik Fjornes.

Det har i perioden vært gjennomført møter med Avlastningshjemmet IKS.

# Eierstrategier overfor Mortenstua skole IKS

## Hensikt

Mortenstua skole er etablert for å gi et regionalt grunnskoletilbud for elever med store, sammensatte lærevansker. Mortenstua skal være et tilbud for elever som av ulike grunner ikke kan få tilstrekkelig tilrettelagt tilbud i nærskolen.

Etableringen av Mortenstua har til hensikt å forenkle tilretteleggingen for spesialundervisning, gi høyrere kvalitet på undervisningstilbudet og gi gode forutsetninger for sosial trivsel og utvikling.

For elever som får plass ved Mortenstua, skal skolen, med god ressursutnyttelse og samordningsgevinster, oppfylle de enkeltvedtak om spesialundervisning som er vedtatt av skolefaglig myndighet.

Fagmiljøet ved Mortenstua skole IKS representerer en kompetansebase for kommunenes skolefaglige myndighet og nærskolen.

## Kjernevirksomhet

Mortenstua skole skal på vegne av eierkommunene tilby og drifte opplæring, SFO/aktivitetstilbud, observasjon, veiledning og kursvirksomhet for elever i grunnskolen med behov for spesialtilpasset undervisningstilbud.

Tilbudet gjelder barn og unge med store, sammensatte[[1]](#footnote-1) lærevansker, hvor funksjonshemming eller mangel på sosial tilhørighet er en del av situasjonsbildet.

Virksomheten følger Opplæringsloven og følger til enhver tid gjeldende forskrifter, avtaler og regelverk knyttet til denne. Andre lover som kommer til anvendelse er blant annet lov om sosialtjenester og øvrige lovverk som kommunene er omfattet av.

## Forutsetninger

Elever i grunnskolealder fra kommunene, som driver skolen, har fortrinnsrett på plassene.

Tildeling av skoleplass ved Mortenstua skal gjøres etter bestemte retningslinjer, som skal nedfelles i en samarbeidsavtale[[2]](#footnote-2). For å sikre vedtaksmyndighetens styring og kontroll i søknadsprosedyren skal Mortenstua skole si nei til å ta imot private henvendelser.

Inntak av elever gjøres i samarbeid med Kvalitetsforum[[3]](#footnote-3), som er kommunenes rådgivende utvalg. Ved overkapasitet kan selskapet tilby plasser til andre kommuner/fylkeskommunen. Det legges til grunn at settes frister for søknader og datoer for opptak.

Styret skal, innenfor de rammer som er gitt, sørge for at skolen har god kvalitet på tilbudet. God kvalitet kjennetegnes blant annet ved individuell tilrettelegging og ved at de ansatte har kompetanse til å møte brukernes særskilte behov.

Tilbudet til den enkelte elev skal innrettes med utgangspunkt i elevens individuelle behov og med hensyn til mulige samordningsgevinster, der det fokuseres på bruk av grupper og optimal utnyttelse av personell[[4]](#footnote-4).

Eierne legger vekt på at tilbudet ved Mortenstua skole er en del av det kommunale opplæringstilbudet. Samordningen mellom Mortenstua og eierkommunene skal reguleres i samarbeidsavtalen, som nevnt i andre avsnitt.

## Styringsprinsipper

Som et av utviklingsområdene bør selskapets organisasjonsform utredes nærmere, fortrinnsvis med tanke på § 27 eller § 28 samarbeid[[5]](#footnote-5).

For dagens organisering ligger IKS-lovgivningen og interkommunal eierskapsmelding til grunn.

Representantskapet, som er selskapets eierorgan, består av 2 eierrepresentanter fra hver kommune, oppnevnt av kommunestyret. De valgte representanter skal ivareta kommunens interesser gjennom aktiv deltakelse i representantskapet. Hver eierrepresentant har ansvar for å rapportere til sitt kommunestyre og innhente kommunestyrets syn på aktuelle saker.

Det skal avholdes årlige eiermøter. Eiermøtene benyttes til å innhente informasjon fra virksomheten, drøfte selskapets rammebetingelser og gi styringssignaler. Skolefaglig myndighet skal inviteres til eiermøtene.

Kommunene skal ivareta ledelsen av Kvalitetsforum. Leder utpekes av og blant kommunenes skolefaglige myndighet. Frikjøp av kommunens ressurser til ledervervet avtales med styret og legges inn i selskapets budsjett. Daglig leder er sekretariat for Kvalitetsforum[[6]](#footnote-6).

Møteplasser mellom selskapet og tjenesteapparatet i kommunene skal reguleres i samarbeidsavtalen.

## Økonomi

Det forutsettes at selskapet har en budsjettstyring som sikrer god likviditet. Eierne ser det som hensiktsmessig at selskapet bygger opp et driftsfond på opptil 3 måneders drift for å demme opp for svingninger.

Selskapets formuesforvaltning skal i henhold til § 13 i lov om interkommunale selskaper være gjenstand for betryggende kontroll. Økonomiforvaltningen skal skape forutsigbarhet for kommunene og være håndterbar for Mortenstua.

Elevpris og budsjett, med økonomiplan, skal være klart 15. september. Det forutsettes at samarbeidsavtalen setter dato for søknadsfrist og elevopptak på våren, slik at rektor får god tid til planleggingen av nytt skoleår og arbeid med budsjett.

Elevpris skal fastsettes etter faktisk forbruk. Det skal gis en gjennomsiktig prisingsmodell for den enkelte elev.

Det skal til en hver tid være satt tre grunnpillarer som ramme for Mortenstua Skole (Refusjonsgaranti fra den enkelte kommunes skolemyndighet opprettholdes dog fortsatt som utløser av inntektsgaranti for skolen):

* Maks tak for antall elever
* Budsjett i kroner som fastlegges parallelt med kommunenes budsjettprosess
* Målsatte nøkkeltall for produktivitet

I løpet av et driftsår kan det oppstå situasjoner hvor rammene ikke er tilstrekkelige for virksomheten grunnet endrede behov hos enkeltelever og/eller nødvendig opptak av nye elever. Slike situasjoner skal håndteres på følgende måte:

* Endrede behov hos enkeltelever dokumenteres og avstemmes med den berørte kommune.
* Søknader om opptak av nye elever underveis i skoleåret skal være unntaket, men kan forekomme. Den søkende skolemyndighet må forvente å måtte betale alle ekstra kostnader som følge av et evt. inntak dersom skolen ser seg i stand til å ta inn nye elever i løpet av et skoleår. Slike elever kan ikke forventes å fortrenge elever fra ikke eierkommuner.

## Utvikling

Eierkommunene vil i neste 4-årsperiode ha et særskilt fokus på følgende i Mortenstua skoles funksjon og tjeneste:

1. **Samordning, rutiner og fagutvikling**
	1. Det skal uformes en samarbeidsavtale mellom PPT, Mortenstua, Skolefaglig myndighet. Arbeidet ivaretas gjennom Kvalitetsforum. Avtalen skal omfatte samordning av organisering og tilrettelegging. Avtalen skal være utarbeidet innen april 2016 og fremlegges representantskapet som orienteringssak.
	2. Skolen skal utvikle metoder for å gi kommunene råd om tilrettelegging i læringssituasjonen for de diagnoser og syndromer hvor man ser en økende tendens, som f.eks. asberger og autisme.
2. **Styrets særskilte oppfølgingsansvar**
3. Styret skal komme med en anbefaling om et tak på antall elever ved skolen. Taket skal ta hensyn til aktuelle elevgrupper og mulige samordningsgevinster.
4. I utredning av nye lokaler skal det gjøres et mulighetsstudium med tanke på samlokalisering med Avlastningshjemmet IKS.
5. Med hensyn til kostnadskontroll skal styret sørge for at det utvikles et system og en praksis for rapportering av nøkkeltall på selskapets produktivitet.
6. Styret skal legge frem for eierne et kostnadsoverslag på felles IT-kontorløsning med eierne.
7. Styret skal beskrive hvilke tjenester ved skolen som hører inn under opplæringsloven, og hvilke tjenester som hører inn under helselovgivningen. På grunnlag av dette skal det foreslås evt. endringer ved tilbudet og/eller fastsettelse av elevpris.
8. **Organisasjonsform**
	1. Det skal gjøres en vurdering om selskapet skal endre organisasjonsform til § 27 eller § 28. Representantskapet vil igangsette utredningen når lokaliseringsspørsmålet er avklart.

Utviklingsarbeidet vil drøftes ved de faglige og administrative møteplasser som samarbeidsavtalen legger opp til. Mortenstua rapporterer på utviklingsområdene gjennom årsrapporter og på eiermøter.

1. Begrepet «stor, sammensatte lærevansker» skal defineres av Kvalitetsforum, med den hensikt å etablere en felles praksis for inntak av elever. [↑](#footnote-ref-1)
2. Samarbeidsavtalen skal være et administrativt styringsdokument som avklarer roller mellom skolefaglig myndighet i kommunene, PPT og Mortenstua. [↑](#footnote-ref-2)
3. Kvalitetsforum er nedfelt i opprinnelig selskapsavtale som en møteplass mellom daglig leder og skolefaglig myndighet i kommunene: «Her diskuteres blant annet rutiner for inntak, grensesnitt mellom kommunene og selskapet, samt kvalitet.» [↑](#footnote-ref-3)
4. Den tidligere praksis med bruk av en felles sjablong/Mortenstuamalen fra 2007, som grunnlag for sakkyndiges vurdering, avvikles. Malen angir et minimum timeantall med pedagog, miljøterapeut og assistent. [↑](#footnote-ref-4)
5. I strategiutvalget har eierrepresentantene pekt på ulike fordeler ved omorganisering: Som en del av en større skolevirksomhet kan man i større grad utnytte ressurser på tvers. Med kompakte styringslinjer vil man få direkte budsjettkontroll og samtidig redusere deler av forvaltningsarbeidet. Rektor kan inngå i et fagfelleskap med rapportering til fagleder. [↑](#footnote-ref-5)
6. Det må påregnes at leder av Kvalitetsforum bidrar i det saksforberedende arbeidet. [↑](#footnote-ref-6)